
Bieţii, dar deloc triştii noştri concetăţeni, par a nu se sinchisi de poza mare care îi înfăţişează tot mai săraci şi 
mai dispreţuiţi de toată lumea. Largile pieţe publice în care ar trebui să protesteze pentru salarii mici şi 
nedreptăţi sociale mari sunt goale. În schimb nu poţi arunca un ac în îmbulzelile de la Untoldul lui Boc şi alte 
asemenea paranghelii unde se comercializează fericiri virtuale. 


Huliganii şi gargaragiii sunt azi la modă. “Să te agresez sexual, scroafo!” şi “Dacă mi-e foame, mă apuc să 
mănânc. la și tu ce găsești, parizer, salam, șuncă, ceapă, oţet, ce-o fi acolo, să mâncăm” iată viziunile 


lor despre progres şi mai bine. lată vorbirea lor pe înţelesul vostru. 


Procentele din sondaje ne înfăţişează ca un popor rămas mult în urmă. Atât înţelegem, atât pretindem, atât 
primim. 


Dar dacă nu pe ei, atunci pe cine? 


Aici se face marea greşeală! Se caută nume proprii în loc să se refuze nume proprii. Se caută minciuni 
abstracte în loc de fapte concrete. 


“N-avem pe cine alege!” De acord! Atunci nu alegeţi, respingeţi! 


Respingeţi-i pe needucaţi, pe gogomani, pe demagogi, pe hoţi, pe cei care în loc să vă respecte vă 
dispreţuiesc. 


Respingeţi-l pe lohannis pentru că e leneş şi arogant, respingeţi-i pe Ciolacu şi Ciucă pentru că nu se ţin de 
promisiuni. Respingeţi-i pe toţi de la putere care v-au dezamăgit pentru că v-au dezamăgit. Dar, tot aşa, 
respingeţi-l şi pe George Simion pentru că e sec, pentru că vă ia de proşti şi vă manipulează ca pe o turmă, 
respingeţi-l şi pe Piedone pentru populismul lui gros şi fără soluţii, respingeţi-o şi pe Diana Şoşoacă pentru 
troaca în care transformă tot ce atinge, respingeţi-i şi pe userişti care acum critică justiţia după ce în trecut au 
elogiat-o şi au folosit-o ca armă de distrugere politică... 


Doar respingerea voastră masivă îi poate obliga pe oportuniştii de la butoane să renunţe la jigodii şi yesmeni 
şi să caute altceva, mai bun, cu care să vă poată obţine voturile. 


Seceta de criterii şi de valori ne-a pus de multe ori în situaţia de a alege răul cel mai mic. Ca să nu mai 
ajungem în această dezamăgitoare situaţie ar trebui ca atunci când sunt testaţi candidaţii pentru nominalizare 
(prin sondaje, în mass — media, pe reţelele de socializare) să-i respingem fără reţineri pe cei 
necorespunzători. Doar aşa, dându-le scoruri mici, putem să nu-i vedem până la urmă pe liste. lar în locul lor 
să apară unii mai buni. 


Oare acesta să fie adevăratul chip al poporului român de azi? Din faţă ca George Simion şi din profil ca 


Popescu Piedone? 

